Infoboks

U21-landstræner Niels Frederiksen synes, at EM-slutrunden har en tosset struktur, der giver gruppe C en fordel i ræset om semifinale-billetterne.

Niels Frederiksen er ikke ubetinget fan af strukturen ved det igangværende U21-EM.

Her er 12 hold inddelt i tre grupper, hvor hver gruppevinder går videre til semifinalen. Derudover kvalificerer den bedste toer på tværs af grupperne sig til semifinalen.

Hvis det bliver til en sejr over Serbien på søndag, kan Danmark ikke vide sig sikker på, om man er klar til semifinalen eller ej, da sidste runde i gruppe C først spilles mandag.

Det mener Niels Frederiksen ikke er optimalt.

- Det er da en fordel for den sidste gruppe. De kan spille på et resultat, de kender. Vi kender det ikke. Vi kan stå i en situation, hvor vi står til sidst og siger: 'Skal vi satse og få et mål mere, eller skal vi ikke?'

- Og så vælger vi ikke at gøre det, og så viser det sig dagen efter, at det var det ene mål, vi havde behov for. Det er da en fordel, og derfor er det også en tosset struktur, siger Niels Frederiksen.

Landstræneren ser helst, at man har skæbnen i egne hænder og ikke skal afvente resultaterne i andre grupper.

- Jeg har en idé om, at når man er til en slutrunde, så skal nummer et og to gå videre. Med mindre der kun er tre hold i gruppen.

- Normalt er man aldrig afhængig af andre grupper for at komme videre til en knock out-fase. Det er man her, og det er meget specielt, siger han.

Danmark har tre point efter to kampe i gruppe B. Søndag gælder det sidste gruppekamp mod Serbien.